
Bolygórendszerek lakhatósága

Kulcsszavak: lakható bolygó; bolygórendszer; asztrofizika; fermi-paradoxon.
    Talán minden olyan civilizációnak, mely még nem lépte át szülőbolygójának határait, mind tudományos, mind filozófiai szempontból célkitűzést jelent az élet más bolygókon való keresése.
    Ennek érdekében az emberiség azon dolgozik, hogy megállapítsa a feltételrendszert, mely ismeretében eldönthető, hogy egy más csillag körül keringő bolygón, vagy annak egy holdján létre jöhet-e az élet.
    Történt már előrelépés biokémiai megközelítésekből, de planetológiaiból is, és a rendszer anyacsillagának fizikai tulajdonságainak szempontjából is. És bár történtek olyan gondolatmeneti és számítás alapú megállapítások, mely a bolygórendszer tulajdonságaiból indulnak ki, kevés akad, amely a bolygórendszer gravitációs dinamikáit veszi alapul. A bolygók gravitációs szinten hatnak egymás pályáira, így felmerül a kérdés, hogy egy bolygórendszer stabilitásának függvényében, hogyan változik annak lakhatósága.
    Kutatásomat egy nyilvánosan elérhető szimulációs programban végeztem, melyben bolygórendszereket hoztam létre, azzal a céllal, hogy stabilitásuk és lakhatóságuk közti egyszerű összefüggéseket vizsgálhassam.
    Kísérleteim során azt tapasztaltam, hogy lehetségesek olyan rendszerek, amelyekben bár földtípusú bolygó kering naptípusú csillag körül, és átlagos csillagtól mért távolsága a rendszer lakható zónájába esik, mégis, az élet fennmaradása egy jelentős akadályba ütközhet, a „lakható” bolygó pályája egy stabil ciklus szerint lesz elliptikusabb, majd kevésbé elliptikus, a rendszer asztrofizikai tulajdonságainak köszönhetően, pontosabban, egy a földtípusú bolygóra ható, szomszédos bolygó hatásainak következtében. Egy másik szomszédos bolygó hozzáadása változatos eredményeket adott.
    Az ezt követő kísérletek a részletek tisztázása, és pontosabb adatok megállapításának érdekében történtek.
    A kísérletek kimutatták, hogy a csillag tömege befolyásolja a megnyúlás mértékét, és hogy ez sokkal nagyobb is lehet annál, mint amelyet a Föld pályája eddigi története során elszenvedett.
    A továbbiakban végzendő kísérletek arra keresik majd a választ, hogy egy további szomszédos bolygópálya dinamikai tulajdonságai, valamint a rendszer többi bolygói, ill. azok pályáinak tulajdonságai milyen hatással lehetnek a Föld-típusú bolygó pályájára, és ezáltal, hogyan befolyásolják annak lakhatóságát.



